### NN 81/2022 (13.7.2022.), Odluka o naknadi za razvoj sustava odvodnje i pročišćavanja otpadnih voda na vodoopskrbnom području naselja Tisno i Jezera

VODOVOD I ODVODNJA ŠIBENIK D.O.O.

1215

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ SUSTAVA ODVODNJE I PROČIŠĆAVANJA OTPADNIH VODA NA VODOOPSKRBNOM PODRUČJU NASELJA TISNO I JEZERA

Članak 1.

Ovom odlukom se na vodoopskrbnom području naselja Tisno i Jezera uvodi obveza plaćanja naknade za razvoj sustava odvodnje i pročišćavanja otpadnih voda (u daljnjem tekstu: Naknada), radi izgradnje komunalnih vodnih građevina za sustav odvodnje i to za izgradnju sustava odvodnje otpadnih voda Pirovac Tisno Jezera, njezina namjena, visina, obveznici plaćanja, način obračuna i naplate Naknade, prava i obveze isporučitelja vodne usluge TD Vodovod i odvodnja d.o.o., Kralja Zvonimira 50, Šibenik (u daljnjem tekstu: Isporučitelj), te nadzor nad obračunom i naplatom Naknade.

Članak 2.

Obveznici plaćanja Naknade su svi korisnici usluga javne vodoopskrbe na području naselja Tisno i Jezera. Osnovica Naknade je jedinica mjere isporučene vodne usluge odnosno jedan metar kubični isporučene vode (1 m3).

Naknada za sve obveznike na području naselja Tisno i Jezera iznosi 2,00 kn/m3 isporučene vode.

Naknada za javno davanje na koje se ne obračunava porez na dodanu vrijednost prilikom prikupljanja tih sredstava od obveznika plaćanja Naknade.

Naknada se uplaćuje putem ispostavljenog računa za vodnu uslugu i iskazuje se kao zasebna stavka na računu te usluge. Račun za isporučenu vodnu uslugu ispostavlja Isporučitelj.

Naknada je prihod Isporučitelja.

Način i rokovi uplate Naknade se određuje sukladno odluci o cijeni vodnih usluga koju donosi Isporučitelj.

Članak 3.

Prihodi od Naknade koriste se za financiranje izgradnje komunalnih vodnih građevina, odnosno za izgradnju komunalnih objekata i uređaja za odvodnju i pročišćavanje otpadnih voda i to za izgradnju sustava odvodnje otpadnih Pirovac-Tisno-Jezera, sukladno Planu gradnje objekata i uređaja komunalne infrastrukture.

Izgradnja komunalnih vodnih građevina odnosno izgradnja komunalnih objekata i uređaja za odvodnju i pročišćavanje otpadnih voda u smislu ove odluke između ostalog podrazumijeva izgradnju vodnih građevina javne odvodnje i razvoj javne mreže pročišćavanja otpadnih voda na području naselja Tisno i Jezera.

Nadzor nad obračunom i naplatom Naknade obavlja Upravni odjel za financije i javne prihode Općine Tisno, na temelju dostavljenih izvješća iz ove Odluke (članak 4.).

Članak 4.

Prikupljanje sredstava od Naknade obavlja Isporučitelj.

Prava i obveze Isporučitelja u smislu stavka 1. ovog članka su:

– Prikupljanje sredstava o Naknadi na posebnom računu Isporučitelja

– Vođenje evidencije o prikupljenim i utrošenim sredstvima Naknade

– Izrađivanje i dostavljanje pojedinačnog izvješća o prikupljenim i utrošenim sredstvima Naknade

– Izrađivanje i dostavljanje kvartalnih i godišnjih izvješća o obračunatim iznosima Naknade te o prikupljenim i utrošenim sredstvima od Naknade za područje naselja Tisno i Jezera.

Članak 5.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 6.

Stupanjem na snagu ove Odluke prestaje se primjenjivati Odluka Općinskog vijeća Općine Tisno o naknadi za razvoj sustava odvodnje i pročišćavanja otpadnih voda na vodoopskrbnom području naselja Tisno i Jezera, klasa: 325-08/14-11. v/02, urbroj: 2182/05-01/14-11. V/02, od 13. listopada 2014. godine.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-21/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.